Podcast tarkoittaa internetin kautta tilattavaa audio- tai videolähetystä. Podcastin tilaaminen tapahtuu lataamalla kyseiseen podcastiin liittyvä RSS- tai Atom-tiedosto, joka kertoo kuinka monta audio- tai videotiedostoa (tai nettistreamia) kyseiseen kokonaisuuteen liittyy, mistä kyseiset tiedostot voi ladata ja muuta mediatiedostoihin liittyvää informaatiota. RSS- ja Atom-tekniikoiden avulla kuluttaja saa automaattisesti tiedon, kun uusi mediatiedosto on ilmaantunut podcastiin, jonka jälkeen kuluttaja voi ladata kyseisen jakson itselleen tai podcast-latauksista huolehtiva ohjelma voi tehdä tämän automaattisesti.
HTTP-protokollan lisäksi podcasteihin liittyviä mediatiedostoja voi siirtää esim. BitTorrent-protokollan avulla, ja monet BitTorrent-ohjelmat tukevatkin podcast-latauksia.
Podcast-termi tai RSS- ja Atom-tekniikat eivät ota itsessään kantaa siirrettäviin mediatiedostoihin, joten jaettavat tiedostot voivat olla esim. MP3- tai WMV-muodossa.